Rugby-moord: Vier weer in die hofBlayne en Kyle Shepard, Andries van der Merwe en Dustin van Wyk tydens ‘n vorige hofverskyning Foto: enca.com Vier mans wat daarvan aangekla word dat hulle ŉ rugby-ondersteuner buite Durban se Kings Park-stadion doodgeslaan het, sal na verwagting Maandag in die Durbanse streekshof verskyn. “Die saak is van 10 tot 14 Maart geskeduleer,” het Natasha Ramkisson-Kara, woordvoerder van die Nasionale Vervolgingsgesag (NVG), verlede jaar ná ŉ hofverskyning van die vier gesê. Die broers Blayne en Kyle Shepard, Andries van der Merwe en Dustin van Wyk staar elk ŉ aanklag van moord, drie van aanranding met die doel om ernstige liggaamlike skade aan te rig en een van crimen injuria in die gesig. Ramkisson-Kara het gesê die aanklagte teen ŉ vyfde beskuldigde, Grant Cramer, is laat vaar weens ŉ gebrek aan getuienis wat hom aan die misdaad kon koppel. Hy staar een klag van aanranding met die doel om ernstige liggaamlike skade aan te rig in die gesig. Die voormalige seesoldaat Brett Williams is op 23 Maart 2013 by ŉ Super XV-wedstryd doodgeslaan. Die vier beskuldigdes is op borgtog van R5 000 elk vrygelaat. Staatsaanklaer Krishen Shah het in Junie 2013 tydens die hofverrigtinge gesê Williams en Cramer het vroeër die aand buite die stadion ŉ onderonsie gehad. Cramer het Williams in ŉ wurggreep gehad en hy het sy bewussyn verloor, het Shah verduidelik. Paramedici het hom bygebring, maar die ander vier het hom later die aand geskop en geslaan tydens ŉ tweede onderonsie. Paramedici kon hom nie weer bybring nie. Hy is op die toneel dood verklaar. -SAPA Lees ook: Rugby-moord: Verhoordatum bekend Rugby-moord: Seesoldaat het glo vroeër ook baklei Rugby-moord: Verdagtes se name bekend gemaak Rugby-moord: Vier hoop vir borg Rugby-moord: Mense vir uitkenningsparade gesoek Rugby-moord: Verdagte kry borg; name weerhou Rugby-moord: Vier gee hulself oor Rugby-moord: Vyf sal hulself glo oorgee Rugby-moord: Slagoffer se naam bekendgemaak Brit sterf in geveg ná Super15-stryd